钦定古今图书集成/明伦汇编/官常典/第650卷 > 赵一鹤
## 钦定古今图书集成/明伦汇编/官常典/第650卷 > 赵一鹤

按《苏州府志》：“一鹤字治心，吴县人。万历二十二年甲
午举于乡，授大名知县，革赎锾，免徭税。县居漳、卫下
流，岁罹河患，召父老议，必甃堤乃可捍御。白上官，具
糇粮，兴畚锸，而界错元城。元城令持不可，一鹤与力
争，堤竟成，名万胜。一鹤知同官相忌，上堤议，即解组，
民老幼哭送数百里。奏闻，罢元城，而调一鹤补广之”
徐闻。先是，县城北门不启，一鹤询故，曰：“癸道也。启之
利民，不利令。”会火，延烧民居甚惨，一鹤命启勿闭，灾
遂宁。亡何，一鹤泛舟谒台府，还次羚羊峡，风暴，舟覆，
溺死。一鹤初莅徐闻，适崖州黎乱，督抚调狼兵二万
往征。道出县境，帅卒骄悍，劫掠骚然。一鹤密白督抚，
枭示其戎首，众始戢。县又多盗，豪右素为营窟，急之
即入海。一鹤谕以诚信，半皆向化，擒其魁以献。一鹤
禔躬清严，自常禄外，毫无取，惠泽及民，不意酷报若
此！讣闻，士庶恸失声，并设位祭享，崇祀学宫。